|  |  |
| --- | --- |
| **Όνομα δραστηριότητας** | Διαχείριση «δύσκολων» συζητήσεων. |
| **Στόχοι** | Παρουσίαση δύσκολων ή/και προκλητικών θεμάτων συζήτησης με στόχο την διατήρηση των ισορροπιών και την εύρεση λύσεων μεταξύ των αντικρουόμενων απόψεων. |
| **Περιγραφή** | Επιλέξτε ένα συγκεκριμένο θέμα που μπορεί να έχει ιδιαίτερο ενδιαφέρον για την ομάδα εργασίας και μπορεί να προκαλέσει αντικρουόμενες απόψεις. Μια άσκηση που μπορεί να διευκολύνει την εύρεση τέτοιων θεμάτων λέγεται «Εσύ τι θέση θα πάρεις;» κατά την οποία δημιουργείς μια αόρατη γραμμή κατά μήκος όλου του δωματίου. Η μία άκρη της νοητής γραμμής υποδηλώνει την συμφωνία, η άλλη την διαφωνία και η μέση της γραμμής την ουδετερότητα σε σχέση με τις ερωτήσεις που τίθενται. Στη συνέχεια κάνετε ερωτήσεις και οι συμμετέχοντες/ουσες δεν σχολιάζουν τίποτα, παρά μόνο τοποθετούν τον εαυτό τους σε όποια θέση τους εκφράζει καλύτερα πάνω στην νοητή γραμμή. Για παράδειγμα, θα μπορούσατε να τους ρωτήσετε αν τους αρέσουν τα McDonalds. Κάποιοι/ες θα σταθούν στη μέση επειδή τα θεωρούν αδιάφορα, κάποιοι/ες θα σταθούν στο θετικό άκρο επειδή τους αρέσουν και κάποιοι/ες στο άλλο άκρο επειδή δεν τους αρέσουν. Μπορείτε να επισημάνετε στους/στις συμμετέχοντες/συμμετέχουσες ότι όσο πιο κοντά στα άκρα στέκονται, τόσο πιο θετικά ή αντίστοιχα αρνητικά απαντούν. Σταδιακά μπορεί να κλιμακώνεται η σημαντικότητα των θεμάτων, όπως για παράδειγμα θέματα γύρω από την μετανάστευση ή τη νομοθεσία. Από αυτή την άσκηση θα προκύψουν αντίθετες απόψεις, οι οποίες προσφέρονται για άλλες ασκήσεις. Είναι σημαντικό να παραμείνει μια σιωπηλή άσκηση όπου δεν υφίστανται σωστές ή λάθος απόψεις. Τα άτομα που συμμετέχουν απλά εκφράζουν τις σκέψεις τους, τοποθετώντας το σώμα τους σε σημεία πάνω στην αόρατη γραμμή και δεν γίνεται καμία συζήτηση, ούτε υφίσταται καμία ανάγκη για περαιτέρω αιτιολόγηση/απολογία αναφορικά με την τοποθέτησή τους.  Επιστρέφοντας στην αρχική δραστηριότητα, αφού έχετε επιλέξει ένα θέμα, διαλέξτε δύο άτομα ή ομάδες που θα υποστηρίξουν τις αντικρουόμενες απόψεις και ένα τρίτο άτομο ή ομάδα που θα λειτουργήσουν ως διαμεσολαβητές. Εσείς ως ενεργός/η συντονιστής/στρια της δραστηριότητας μπορεί να επιλέξετε, είτε να διατηρείτε παθητική στάση, είτε παρεμβατική στάση όταν εκφράζονται αναληθή δεδομένα. Η κάθε γνώμη, ωστόσο, θα πρέπει πάντα να γίνεται σεβαστή.  Κάθε μία από τις αντίπαλες ομάδες καταθέτει τα επιχειρήματά της και οι διαμεσολαβητές εφαρμόζουν τις αρχές της επίλυσης συγκρούσεων (βλ. μαθησιακά αποτελέσματα παρακάτω) για να επιλυθούν οι συγκρούσεις όπου είναι δυνατόν.  Επισήμανση: Αυτή η άσκηση δεν αποσκοπεί τόσο στην απόλυτη συμφωνία μεταξύ των δυο πλευρών, όσο στην εκμάθηση δεξιοτήτων ενεργούς ακρόασης και κατανόησης αντίθετων απόψεων στο πλαίσιο ενός ασφαλούς χώρου και όπου είναι δυνατόν, να επιτευχθούν συμφωνίες αποδεκτές από όσο το δυνατόν περισσότερα μέλη της ομάδας. |
| **Τύπος δραστηριότητας** | Ομαδική συζήτηση, τεχνικές διευκόλυνσης της συζήτησης και όπου χρειάζεται, παιχνίδι ρόλων. |
| **Διάρκεια** | Μια κυλιόμενη διαδικασία. Ένα θέμα για συζήτηση, μαζί με την διαδικασία συντονισμού των αντιπαραθέσεων, μπορεί να διαρκέσει μεταξύ 90-150 λεπτών. Θα μπορούσαν να υλοποιηθούν πολλαπλές συνεδρίες με διαφορετικά θέματα που θα επέτρεπαν στους συμμετέχοντες/στις συμμετάσχουσες να βελτιώσουν τις δεξιότητες επίλυσης συγκρούσεων. |
| **Χώρος και Υλικά** | Ένας χώρος κατάλληλος για καθορισμένο αριθμό συμμετεχόντων/χουσών και το υποστηρικτικό υλικό που θα περιέχει γεγονότα/δεδομένα/νομοθεσία ως θέματα της συζήτησης. |
| **Μαθησιακά Αποτελέσματα** | - Κατανόηση των πέντε βημάτων επίλυσης συγκρούσεων:   1. Προσδιορίστε την πηγή της σύγκρουσης 2. Σκεφτείτε πέρα από το περιστατικό.   iii. Προτείνετε λύσεις  iv. Προσδιορίστε τις λύσεις που μπορούν να υποστηρίξουν οι αντικρουόμενες πλευρές.  v. Συμφωνία.  - Δεξιότητα διαχείρισης δύσκολων συζητήσεων με την χρήση στρατηγικών επίλυσης συγκρούσεων.  - Δυνατότητα δημιουργίας ασφαλούς χώρου με αμοιβαίο σεβασμό. Δεξιότητα αποκλιμάκωσης της σύγκρουσης μέσω συζήτησης και διατήρησης σεβασμού καλλιεργώντας ενσυναίσθηση/αποδοχή για τις αντίθετες απόψεις.  Επιθυμία να διασφαλιστεί ότι όλες οι απόψεις «ακούγονται» ανεξάρτητα από τον τρόπο έκφρασής τους. Να μην επιβάλλεται από κανέναν/καμία η προσωπική του/της άποψη στις άλλες απόψεις. |
| **Ενότητα** | Επίλυση συγκρούσεων |
| **Πηγή** | Steve Medlin, καλλιτεχνικός διευθυντής του προγράμματος Collage Arts Voices. Αυτή η άσκηση προήλθε από ένα εβδομαδιαίο μάθημα θεάτρου για άτομα ηλικίας 18+, αλλά θα μπορούσε να εφαρμοστεί και σε οποιαδήποτε ηλικιακή ομάδα. |